Nog klagte teen vermeende Gautengse reeksverkragterArgieffoto bloot ter illustrasie. (Foto: SAPD/Facebook) Nóg 139 bykomende klagte is nou teen ŉ vermeende reeksverkragter van Gauteng aanhangig gemaak. Hy word reeds daarvan beskuldig dat hy minstens 36 vroue in en om Benoni, Daveyton en Tembisa verkrag het. Ses aanklagte het die 38-jarige man, ŉ voormalige veiligheidsbeampte by die Passasierspooragentskap van Suid-Afrika (Prasa), aanvanklik in die gesig gestaar en hy het in Januarie in die Daveyton-landdroshof in Benoni verskyn. Daar is nou altesame 44 aanklagte van verkragting, 43 van ontvoering en 41 aanklagte vir die rig van ŉ vuurwapen teen die man aanhangig gemaak. Nog 17 aanklagte is ook teen hom ingedien vir bedrog, dwarsboming van die gereg en dat hy iemand gedwing het om ŉ seksdaad te aanskou. Lumka Mahanjana, woordvoerder van die Nasionale Vervolgingsgesag (NVG), sê die man se beweerde misdade het van 2018 tot en met sy inhegtenisneming in Januarie 2023 gestrek. “Die jongste slagoffer is ’n 14-jarige meisie en die oudste ’n 33-jarige vrou,” het Mahanjana gesê. “Daar word beweer dat hy sy slagoffers geteiken het terwyl hulle op pad was werk of huis toe, of terwyl hulle vir ŉ taxi gewag het. Hy sou glo dan ’n vuurwapen op hulle rig en hulle in sy voertuig dwing. Van daar het die verdagte sy slagoffers na bewering na ’n ander bestemming geneem waar hy hulle verkrag het.” Die polisie het die man op 22 Januarie tydens ’n intelligensiegedrewe operasie in hegtenis geneem. Die saak is tot 10 Mei uitgestel wanneer hy na verwagting om borgtog sal aansoek doen.